Regeringen vil udrydde vage 'op til x megabit'-reklamer

Får du for lidt? Nu skal forbrugerne kunne få at vide, hvor hurtigt bredbånd de kan forvente at få derhjemme. Det sker for at gøre op med internetudbydernes 'op til x megabit'-reklamer.

Det kan godt være, at din internetudbyder har lovet dig en 12-megabitforbindelse hjemme i stuen. Men får du reelt den hastighed, du betaler for?

Hos flere selskaber er hastigheder 'op til' en bestemt grænse et forbehold, som kunderne lige nu bare må sluge.

Men det vil regeringen nu gøre op med som en del af en ny forbrugerpolitisk handingsplan:

»Forbrugerne skal kunne stole på teleselskabernes markedsføring, fx omkring hastigheder, når de køber en bredbåndsforbindelse, så de reelt får det, de betaler for,« hedder det i en pressemeddelelse fra erhvervs- og vækstminister Ole Sohn (SF).

I stedet bør teleselskaberne oplyse de reelle hastigheder, som forbrugerne kan forvente. Den slags kan variere voldsomt, alt efter hvor i landet man befinder sig.

Derfor bør det være et krav, at forbrugere kan få at vide, hvilken hastighed der kan opnås med 'det givne udstyr i det pågældende lokalområde', som det hedder i handlingsplanen.